Ալմերիայի ալկասաբա

Ալմերիայի ալկասաբա () կամ Սան Կրիստոբալ բլրի ալկասաբա (), ամրոց Իսպանիայի Անդալուզիա ինքնավար համայնքի Ալմերիա պրովինցիայի Ալմերիա քաղաքում։ Հիմնադրվել է 955 թվականին Կորդովայի առաջին խալիֆ Աբդ ար-Ռահման III-ի կողմից։ Շինության տարածքը կազմում է 35 000 մ2: Տեղակայված է քաղաքի սահմանագծում։ Իսպանիայի ազգային հուշարձան է 1931 թվականից։

Պատմություն 
Ալմերիա նավահանգստային քաղաքը, որ տեղակայված է Իսպանիայի հարավում, պատմականորեն եղել է առևտրական տեսակետից ռազմավարական մեծ նշանակություն ունեցող օբյեկտ։ Տարբեր ժամանակաշրջաններում քաղաքի տիրապետությունը պատկանել է հռոմեացիներին, կարթագենացիներին, փյունիկեցիներին։ Սակայն ամրոցի կառուցման գործում ամենամեծ ներդրումն ունեցել են մուսուլմանները։ «Ալկաբասա դե Ալմերիա» ամրոցը հիմնադրվել է 955 թվականին. սկզբում կառուցվել են պահակային աշտարակն ու ամրոցի պատերը։ Հետագայում ամրոցը դարձել է խալիֆի նստավայր։ Ծաղկում է ապրել հատկապես 11-րդ դարում՝ անկախ Ալմերիայի տայֆայի գահակալ Ալ-Ջայրանի կառավարման ժամանակ, երբ դարձել է առևտրական կենտրոն ողջ Անդալուզիայի համար.

Ամրոցն ունի մի քանի մակարդակներ։ Ներքին մակարդակը ծառայել է որպես ռազմական ճամբար (ներկայում այնտեղ այգիներ են), միջինը տրամադրվել է խալիֆայությանը։ Մակարդակներն իրար միացված էին սանդուղքով։ Ամրոցը տեղակայված է սեյսմավտանգ տարածաշրջանում։ Նրա գոյության ընթացքում այդ տարածքում բազմիցս տեղի են ունեցել երկրաշարժեր, որոնք բացասաբար են անդրադարձել ամրոցի ենթակառուցվածքների վրա, որոնցից շատերը ներկայում ավերված են։ Մուսուլմանների կողմից կառուցված շինություններից մեր օրերում բարվոք վիճակում պահպանվել են միայն «Խալիֆի ջրհորները»։

1489 թվականին, երբ կաթոլիկները մուսուլմաններից գրավել են ալկասաբան, կառուցվել է ամրոցի վերին մակարդակը ռազմական կարիքների համար. այնտեղ տեղակայվել է հրետանին։ 1524-1562 թվականներին ամրոցի տարածքում կառուցվել է գոթական ոճի մայր տաճար, որի համար հիմք է ծառայել լիովին վերակառուցված մզկիթը։ Ճարտարապետը եղել է Դիեգո դե Սիլոեն։

Տարբեր տարիների ամրոցի տարածքում նկարահանվել են գեղարվեստական ֆիլմեր, որոնցից են՝ «Կոնան-բարբարոսը» (1982), «Երբեք մի ասա «երբեք»» (1983), «Ինդիանա Ջոնսը և խաչակրաց վերջին արշավանքը» (1989) և այլն։

Պատկերասրահ

Նշումներ

Ծանոթագրություններ

Արտաքին հղումներ 
 Ալմերիապեդիա․ Ալմերիայի ալկասաբա; almeriapedia.wikanda.es 
 Ալմերիայի ալկասաբան Իսպանիայում արաբների կողմից կառուցված մեծ միջնաբերդ է; culturiplan.com 
 Պատկերասրահ; spaincenter.org  
 Պատկերասրահ; flickr.com 

Անդալուսիայի ամրոցներ